L'Ajuntament d'Alboraia i la Comunitat de Regants de la Séquia de Rascanya signen un conveni
08 de abril de 2022

L'Ajuntament d'Alboraia i la Comunitat de Regants de la Séquia de Rascanya han signat un conveni de col·laboració per als pròxims quatre anys, prorrogables, en el qual s'estableixen les obligacions recíproques en relació amb les séquies que transcorren pel terme municipal, així com dona solució a la dificultat de connexió dels immobles a la xarxa de clavegueram en estar la séquia entre ells. En la trobada han participat l'alcalde d'Alboraia, Miguel Chavarría; la regidora de Medi Ambient, Defensa de l'Horta i Foment de l'Activitat Agrícola, Raquel Casares; el Síndic President de la Comunitat de Regants de la Séquia de Rascanya, Enrique Aguilar Valls; i el Secretari d'aquesta entitat, Manuel Pérez Salamero.

La iniciativa té per objectiu solucionar la connexió d'alguns immobles a la xarxa de clavegueram local que es veu dificultada per la interposició de la séquia, una labor que va quedar arracada després que l'Ajuntament i la Generalitat Valenciana escometeren la construcció de col·lectors i de xarxes de clavegueram per a la conducció de les aigües residuals a les estacions depuradores, evitant el seu abocament en la séquia, que va passar a funcionar com a sobreeixidors de la xarxa de sanejament en episodis de pluges intenses. Les dues parts porten anys tractant d'abordar aquesta qüestió, "una solució en la qual hem estat treballant durant molt de temps per a garantir la màxima satisfacció de totes les persones implicades", explica Miguel Chavarría.

Per a això, es crearà una Comissió d'estudi per a promoure un Pla de desviament i/o eliminació de les séquies que transcorren pel nucli urbà en el termini de dos anys. Junt amb aquesta iniciativa, el document també estableix les obligacions recíproques en relació amb les séquies que transcorren pel terme municipal i permetrà col·laborar en la modificació de la inscripció cadastral de les séquies que figuren a nom de l'Ajuntament.

D'aquesta manera, l'entitat cedeix al Consistori l'ús de les séquies en sòl urbà amb la finalitat de servir de sobreeixidor dels excedents de les xarxes municipals que provenen de les aigües de pluges intenses a canvi d'un cànon anual, a més d'assumir la neteja de la reixa del Comunet i, si fora el cas, la col·locació i neteja de qualsevol altra reixa en séquies que entren en terme municipal i d'obtenir l'instrument ambiental per a la reutilització de l'arena com a terra òptima per al cultiu en els camps dels comuners.

Al seu torn, l'Ajuntament abordarà la desobstrucció de les séquies cedides en sòl urbà, excepte en aquells trams que discórreguen per propietat particular, així com col·laborarà econòmicament en la neteja que efectuarà la Comunitat de Regants en les séquies que travessen les zones urbanes confrontants amb la mar per a evitar desbordaments per acumulació d'arena.

El conveni forma part del treball diari que realitza la regidoria de Medi Ambient, Defensa de l'Horta i Foment de l'Activitat Agrícola que encapçala Raquel Casares, en el qual s'inclouen projectes com el Pla Agrari Municipal o accions de foment de la sostenibilitat.